103
Yawe God yana nuwayuyuna
Ayina Deivid igirumi
1 Tagu nuwanuwagu tupanama Yawe God anakabepepi!
Kana waghawagha kabikabikuwayina anakabepepi!
2 Tagu nuwanuwagu tupanama Yawe God anakabepepi,
bi bera miisedi tupadi ibera na gemeyani aninuwawapidina.
3 Touna yagu tamumu tupadi yanoghotatavedi,
bi gubaga tupadima yiyawiigu.
4 Touna karawagama yiyawiigu,
bi yinuwanuwaghanegu da nuwamonika yaveregu
bi miisena yaberabera tagu biidi.
5 Patana amakamakena,
touna sawara miisedi yiwiitegu,
da tubuyigu na ware kakaka wouna maragasina naboni.
6 Yawe God yana wiiwiita na yayowogha wawaya biiyadi
basuna yana keda na nonowa rotomanidi;
bi raghanina wawaya berona sabera na Yawe God toudi wawayidi wiitupawamiwamira yaveredi.
7 Touna yana noghota iyanoghonoghosi da iyabera na Mosis biidi ividebeni,
bi Isrel damdi biiyadi parapa yana maragata ghamana iviyevevedi.
8 Yawe God na wiiwiinuwaghaneyanina da wiinuwayuyunina,
touna genuwanuwana iyapughupughu yaininagha,
bi yana nuwayuyuna kiiravidae na gegha damonana.
9 Touna genonowa yada berona inatupakoghatedina,
bi kate yana nuwapughu inanuwatawana waghawaghasina.
10 Bagune touna rubarubana da aro ghamana iyavereda,
bi yada bera beroberodi kiiravine yanuwatotoveda na gegha iyiimiisanena mayedana.
11 Yana nuwayuyuna touda kiiravidae, iiyawogha sakabikabikarawayeni na gegha damonana;
nuwayuyunina na iragata kirakii,
gegha abama yana ragata naboni.
12 Ware raghani matanama metagha na yana rabaraba mayimayiyina raghani didinama naboni,
yada bera berodi gwabidama yayounataveyana da yana rabaraba noko patana.
13 Ware tamada natunatuna yanuwatotovedi na naboni,
bi Yawe God iiyawogha sakumakumararayeni na yanuwatotovedi;
14 touna yanoghosi da touda dobodoboma kawagha iberada,
na iyakovi da touda na noganogada.
15 Bi yada make yawana kubura debane na ware rei naboni.
Ware garagara sarudi naboni, tiisaru bi tarabobo.
16 Yanunu yatapidi, na toudi sasiwana
getana iiyabo iyakitakita mayedina.
17 Bi gegha da iiyawogha Yawe God sakumakumararayeni,
na yana nuwayuyuna da bera rotomanidi beradi gwabidiye inamake nonowa,
kimta da kimta kiiravidiye
18 da nokodi iiyawogha yana wiiwaghasina maragasina sakabikabitawani
bi yana gwara sakabikabisisiredina biiyadi.
19 Yawe God ibera da abama na yana wiibada abamakamakena,
bi nama sawara tupadi yibadedi.
20 Yawe God kokabepepi, tami aneyaneya tupami badobadomi da maragasimi,
iiyawogha yana sisiya kowaiyana da koberadina
tami Yawe God kokabepepi.
21 Yawe God kokabepepi
abama kana iyo wawayimi
iiyawogha kobagibagiyeni
da yana noghota koberaberana.
22 Sawara tupadi touna iberadina,
sawara tupadi yana wiibadana kamone,
na tami Yawe God kokabepepi.
Tagu nuwanuwagu tupanama Yawe God anakabepepi.